P6_TA(2005)0180

Prihodnost Evrope šestdeset let po koncu druge svetovne vojne

Resolucija Evropskega parlamenta ob 60. obletnici konca druge svetovne vojne v Evropi 8. maja 1945

Evropski parlament,

- ob upoštevanju člena 103(2) svojega Poslovnika,

A. v spomin na konec druge svetovne vojne v Evropi 8. maja 1945 po kapitulaciji nacistične Nemčije,

B. v spomin in poklon vsem žrtvam nacistične tiranije,

C. v spomin še zlasti vsem žrtvam holokavsta,

D. v spomin in poklon vsem žrtvam vojne na vseh straneh te skupne evropske tragedije,

E. ker želi izraziti hvaležnost vsem, ki so prispevali k osvoboditvi od nacionalsocializma, tega nečloveškega in tiranskega sistema, katerega konec simbolizira 8. maj 1945,

F. ker se želi še posebej pokloniti pripadnikom zavezniških sil, ki so žrtvovali svoja življenja, in narodom, zlasti ZDA, Velike Britanije, Sovjetske zveze in drugih zavezniških držav, ki so se borili proti nacizmu in fašizmu; ker želi izraziti svojo hvaležnost narodom, ki so odločno podprli ponovno vzpostavitev svobode in demokracije v pretežnem zahodnem delu naše celine,

G. ker se spominja, da je konec druge svetovne vojne za nekatere narode pomenil začetek nove tiranije, ki jo je izvajala Sovjetska zveza v času stalinizma,

H. ker se zaveda velikanskega trpljenja, krivice in dolgotrajnega socialnega, političnega in gospodarskega nazadovanja nesrečnih narodov vzhodno od tega, kar se je imenovalo "železna zavesa",

I. ker želi izraziti priznanje srednje- in vzhodnoevropskim narodom pri njihovi uspešni vzpostavitvi načela pravne države in spoštovanja človekovih pravic po demokratičnih revolucijah, s katerimi so odpravili komunistične režime in se osvobodili,

J. ker meni, da uspešni evropski integracijski proces in čezatlantska zveza ter posledični mir in blaginja predstavljajo odločen odgovor na vse, česar smo se naučili iz nesreč in neuspehov preteklosti,

1. izpostavlja pomen ohranjanja spomina na preteklost, kajti sprave ni, če ni resnice in živega spomina; hkrati poudarja, da edino močna Evropa lahko ponudi rešitev zato, da presežemo grozote preteklosti;

2. izkazuje dolžno čast in spoštovanje vsem, ki so se borili proti tiraniji, še zlasti tistim, ki so postali njene žrtve;

3. ponovno poudarja, da je zavezan mirni in uspešni Evropi, ki gradi na vrednotah spoštovanja človekovega dostojanstva, miru, demokracije, enakosti, pravne države in spoštovanja človekovih pravic;

4. potrjuje, da je treba složno nastopiti proti vsem oblikam totalitarne oblasti, ne glede na njeno ideološko ozadje;

5. pozdravlja prvo priložnost za spomin na to obletnico skupaj z izvoljenimi poslanci iz vseh petindvajsetih držav članic Evropske unije kot izraz vse tesnejše povezanosti naših narodov in državljanov, ki so premostili delitve na agresorje in žrtve ter zmagovalce in poražence, in priložnost, da lahko svoje spomine delimo in jih na poti k resnično skupnemu evropskemu spominu združujemo ter preprečimo ponovno pojavljanje nacionalizmov in totalitarnih režimov;

6. pozdravlja dejstvo, da imajo srednje- in vzhodnoevropske države in narodi po vseh desetletjih sovjetske prevlade ali okupacije ali drugih komunističnih diktatur zdaj tudi pravico uživati svobodo in odločati o svoji usodi; pozdravlja nemško združitev in dejstvo, da se je deset srednje- in vzhodnoevropskih držav pridružilo ali se bo kmalu pridružilo Evropski uniji;

7. poudarja, da je proces evropske integracije prispeval k premostitvi skoraj vseh povojnih diktatur na evropski celini, tako v državah srednje in vzhodne Evrope kot tudi v Španiji, na Portugalskem in v Grčiji;

8. izjavlja, da sta proces evropske integracije in nadaljnji razvoj Evropske unije kot vzor miru rezultat svobodne izbire ljudi, da bodo sami odločali o svoji usodi in skupni prihodnosti;

9. izjavlja, da v skladu s helsinško sklepno listino nobena država nima pravice odločati o usodi druge države;

10. poziva vse države, naj odprejo arhive, ki se nanašajo na drugo svetovno vojno;

11. naroči svojemu predsedniku, naj to resolucijo posreduje Svetu, Komisiji, parlamentom držav članic, vladam in parlamentom držav pristopnic in kandidatk, vladam in parlamentom držav, pridruženih Evropski uniji, vladam in parlamentom članic Sveta Evrope kakor tudi kongresu Združenih držav Amerike.

--------------------------------------------------